Prop. 121 L

(2016–2017)
Proposisjon til Stortinget (forslag til lovvedtak)

Endringer i valgloven (tidspunkt for vedtak om todagersvalg)

Tilråding fra Kommunal- og moderniseringsdepartementet 21. april 2017, godkjent i statsråd samme dag. (Regjeringen Solberg)

Dokumentet på regjeringen.no

1 Hovedinnholdet i proposisjonen

Kommunal- og moderniseringsdepartementet foreslår i denne proposisjonen en endring i valgloven § 9-2 annet ledd om kommunenes mulighet til å vedta å avholde valg også søndag før valgdagen. Endringen foreslås for å rette opp en innskrenking som følge av en tidligere lovendring i valgloven.

2 Bakgrunnen for lovforslaget

På bakgrunn av et representantforslag (Dokument 8:50 L (2014–2015)) vedtok Stortinget den 13.06.16 en endring av valgloven § 9-2 annet ledd. Det vises til Innst. 298 L (2015–2016).

Forslaget til lovendring ble fremmet for å fjerne muligheten for at 1/3 av kommunestyret kan vedta at det holdes valg på søndag før valgdagen i kommunen. Bestemmelsen ble endret til at det nå kreves alminnelig flertall for å vedta at det på ett eller flere steder i kommunen skal holdes valg også søndagen før den offisielle valgdagen, jf. kommuneloven § 35 nummer 1.

Endringen ble vedtatt av Stortinget 13.06.2016 og sanksjonert i statsråd 17.06.2016.

Valgloven § 9-2 inneholdt et forbehold om at et slikt mindretallsvedtak må fattes senest samtidig med budsjettet for det året valget skal holdes. Denne fristen ble opprinnelig fastsatt for å sikre at utgiftene knyttet til todagersvalg skulle kunne innarbeides i årsbudsjettet dersom vedtaket ble fattet av et mindretall, jf. Ot.prp. nr. 32 (2008–2009) s. 42. Dersom et flertall i kommunestyret ønsket todagersvalg, var ikke denne fristen til hinder for at flertallet kunne treffe et slikt vedtak også i valgåret. Lovendringen medførte dermed en innskrenking av kommunenes mulighet til å vedta å avholde todagersvalg.

Lovforslaget er ikke sendt på høring, da det må anses som åpenbart unødvendig, jf. utredningsinstruksen punkt 3-3 andre ledd.

3 Departementets vurdering og forslag

Departementet viser til at lovendringen i 2016 ved en inkurie har fått en negativ konsekvens for kommuner som fatter flertallsvedtak om å avholde valg også på søndag før valgdagen i sin kommune. Departementet kan ikke se hvilke grunner som skulle tale for å innskrenke kommunenes handlefrihet når det gjelder akkurat et slikt vedtak. Departementet mener det er uheldig å innskrenke når kommunestyret ved alminnelig flertall kan vedta å avholde todagersvalg, og at dette er en vurdering kommunene kan foreta selv. Departementet fremmer derfor nå et forslag om å oppheve valgloven § 9-2 annet ledd annet punktum. Kommunestyret kan da med alminnelig flertall fatte vedtak om todagersvalg også etter at budsjettet for valgåret er vedtatt. Bestemmelsen vil da se lik ut som den gjorde før endringen i 2009, da det ble åpnet for mindretallsvedtak. Endringen bør tre i kraft umiddelbart.

Tilråding

Kommunal- og moderniseringsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i valgloven (tidspunkt for vedtak om todagersvalg).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i valgloven (tidspunkt for vedtak om todagersvalg) i samsvar med et vedlagt forslag.

Forslag
til lov om endringer i valgloven (tidspunkt for vedtak om todagersvalg)

I

I lov 25. september 2002 nr. 57 om valg til Stortinget, fylkesting og kommunestyrer oppheves § 9-2 annet ledd annet punktum.

II

Loven trer i kraft straks.